Specializuotų pirmosios pagalbos mokymų paslaugų techninė specifikacija
2026 metų programa /  350 savanorių /  Planuojama paslaugų vertė 27 870 Eur
Pirkimo objektas
Perkamos PES savanoriams skirtos specializuotų pirmosios pagalbos mokymų paslaugos. Mokymai skirti stiprinti savanorių pasirengimą teikti pirmąją pagalbą, veikti komandoje ir padėti organizuoti reagavimą ekstremaliųjų situacijų, krizių ar karo metu.
Paslaugų apimtis - iki 350 dalyvių: iki 150 dalyvių pagal III lygio programą ir iki 200 dalyvių pagal II lygio programą. Planuojama bendra mokymų paslaugų vertė - 27 870 Eur su visais taikomais mokesčiais ir paslaugos teikėjo išlaidomis.
Praktinėms užduotims reikalingas mokymo priemones ir sunaudojamas medžiagas įsigyja arba suteikia užsakovas. Šios priemonės nėra šio paslaugų pirkimo objektas. Paslaugos teikėjas turi iš anksto pateikti pagrįstą reikalingų priemonių sąrašą ir mokymų metu užtikrinti tinkamą jų naudojimą.
Pirkimo dalys ir apimtis
Pirkimas į dalis neskaidomas. Toliau lentelėje nurodytos III ir II lygio mokymų programos dalys nėra atskiros pirkimo dalys; tiekėjas turi pateikti pasiūlymą visai pirkimo apimčiai.
	Nr
	Mokymų dalis
	Dalyvių skaičius
	Užsiėmimų apimtis
	Planuojama vertė

	1
	III lygio mokymai
	Iki 150
	4 nuotolinės teorinės grupės ir 40 praktinių užsiėmimų
	13 800 Eur

	2
	II lygio mokymai
	Iki 200
	3 nuotolinės teorinės grupės, 18 pirmos praktinės dalies ir 18 antros praktinės dalies užsiėmimų
	14 070 Eur

	
	Iš viso
	Iki 350
	7 teoriniai ir 76 praktiniai užsiėmimai
	27 870 Eur



Nurodyti užsiėmimų kiekiai yra didžiausi planuojami kiekiai. Užsakovas apmoka faktiškai suderintus ir įvykusius užsiėmimus pagal pasiūlyme nurodytus įkainius, neviršydamas bendros pirkimo vertės.
Pasiūlymų pateikimas
Pasiūlymai turi būti pateikti ne vėliau kaip iki 2026 m. spalio 15 d. 17 val. el. paštu uzsakymai@redcross.lt
Bendrieji mokymų organizavimo reikalavimai
Teorinė dalis gali būti vykdoma nuotoliniu būdu. Praktinė dalis vykdoma kontaktiniu būdu užsakovo nurodytose vietose Lietuvoje.
III lygio praktika organizuojama grupėmis iki 15 dalyvių. II lygio praktikos grupėse turi būti ne daugiau kaip 12 dalyvių, išskyrus su užsakovu iš anksto suderintus nedidelius nukrypimus.
Vieno praktinio užsiėmimo trukmė - ne mažiau kaip 4 akademinės valandos. Teorinės II lygio grupės trukmė - apie 3 astronomines valandas. III lygio teorijos trukmė pasiūlyme pagrindžiama pagal visą programos turinį.
Ne mažiau kaip 70 procentų praktinio užsiėmimo laiko skiriama dalyvių atliekamoms užduotims, veiksmų kartojimui ir scenarijams.
Mokymai vykdomi lietuvių kalba. Mokomoji medžiaga pateikiama lietuvių kalba; tarptautinių algoritmų terminai gali būti papildomai pateikti anglų kalba.
Mokymų grafikas, miestai, patalpos ir grupių sąrašai derinami su užsakovu. Į paslaugos kainą įskaičiuojamos visos instruktorių kelionių ir kitos paslaugos teikėjo išlaidos.
Praktiniai mokymai planuojami Vilniuje, Kaune, Klaipėdoje, Šiauliuose, Panevėžyje, Visagine, Alytuje ir Vilkaviškyje. Kiekviename mieste numatomos ne mažiau kaip 2 mokymų datos, o Vilniuje, Kaune ir Klaipėdoje – ne mažiau kaip 4 mokymų datos. Vilniuje papildomos mokymų datos bus derinamos atskirai. Bendrai turi būti suplanuota ne mažiau kaip 30 mokymų datų.
Paslaugos teikėjas turi gebėti lygiagrečiai planuoti reikiamą instruktorių skaičių ir įvykdyti visą apimtį per užsakovo nustatytą sutarties laikotarpį. Mokymai gali vykti lygiagrečiai keliose vietose; maksimalus vienu metu vykstančių grupių skaičius nenustatomas. Pirmieji mokymai turi prasidėti ne vėliau kaip 2026 m. spalio 20 d., o visi mokymai turi būti įvykdyti ne vėliau kaip 2026 m. gruodžio 1 d.
III lygio mokymų programa
III lygio programa skirta aukščiausio pasirengimo PES savanoriams, kurie gali veikti kaip LRKD reagavimo branduolys, padėti koordinuoti savanorių komandą ir organizuoti pirmosios pagalbos teikimą didesnio masto įvykyje. Kiekviena dalyvių grupė turi pereiti teorinę dalį ir keturias tarpusavyje susietas praktines dalis.
	Nr
	Programos dalis
	Minimalus turinys

	1
	Teorinė dalis
	Saugumas įvykio vietoje, pirminis situacijos vertinimas, pagalbos teikimo prioritetai, incidento valdymo struktūra, vaidmenų paskirstymas, ryšys ir informacijos perdavimas, nukentėjusiųjų rūšiavimo principai, savanorių galimybių ribos.

	2
	Gyvybę gelbstintys veiksmai
	Pirminis paciento vertinimas, pradinis gaivinimas ir AID, kvėpavimo takų būklės atpažinimas, pagalba užspringus, komandos veiksmų seka.

	3
	Kraujavimo ir traumų valdymas
	Masyvaus kraujavimo atpažinimas ir stabdymas, žaizdos, nudegimai, galūnių sužalojimai, imobilizavimo principai, paciento būklės stebėjimas ir pakartotinis vertinimas.

	4
	Evakuacija ir komandinis darbas
	Saugus paciento perkėlimas, nešimo ir evakuacijos priemonių naudojimas, komandos narių paskirstymas, savisauga, perdavimas kitai pagalbos grandžiai.

	5
	Masinės nelaimės scenarijus
	Kelių nukentėjusiųjų situacija, rūšiavimo elementai, ribotų išteklių paskirstymas, savanorių komandos koordinavimas, ryšys su kitomis tarnybomis ir struktūruotas veiksmų aptarimas.



II lygio mokymų programa
II lygio programa skirta savanoriams, kurie turi patikimai atlikti pagrindinius pirmosios pagalbos veiksmus ir veikti III lygio savanorio ar kito paskirto komandos vadovo koordinuojamoje grupėje. Programa sudaryta iš bendros teorijos ir dviejų praktinių dalių.
	Nr
	Programos dalis
	Minimalus turinys

	1
	Teorinė dalis
	Saugumas, pagalbos kvietimas, pirminis paciento vertinimas, veiksmų prioritetai, savisauga, komandinio darbo ir pagalbos organizavimo masinės nelaimės metu pagrindai.

	2
	Praktinė dalis I
	Nelaimingo atsitikimo atpažinimas, pradinis suaugusiųjų, vaikų ir kūdikių gaivinimas, AID naudojimas, pagalba užspringus sąmoningam ir nesąmoningam asmeniui, stabili šoninė padėtis, pagrindinės ūminės būklės.

	3
	Praktinė dalis II
	Kraujavimo atpažinimas ir stabdymas, turniketo ir tvarsliavos naudojimas, žaizdos, nudegimai, sumušimai, patempimai, kaulų lūžiai, imobilizavimo pagrindai, saugus nukentėjusiojo perkėlimas ir evakuacija.



Mokymo metodai ir dalyvių vertinimas
Trumpas teorinis paaiškinimas ir instruktoriaus demonstracija prieš kiekvieną praktinių veiksmų bloką.
Individualus veiksmų atlikimas ir kartojimas, darbas poromis bei mažomis komandomis.
Realistiški scenarijai, kuriuose vertinamas saugumas, veiksmų seka, techninis atlikimas, komunikacija ir komandinis darbas.
Instruktoriaus grįžtamasis ryšys po praktinių užduočių ir struktūruotas scenarijų aptarimas.
Baigiamasis praktinis patikrinimas arba kontrolinė situacija. Vertinimo kriterijus paslaugos teikėjas suderina su užsakovu prieš mokymų pradžią.
Dalyviui, kuris neįvykdo būtinų saugos ar praktinių veiksmų kriterijų, suteikiama galimybė veiksmą pakartoti mokymų metu.
Paslaugos teikėjo ir instruktorių reikalavimai
	Nr
	Kriterijus
	Minimalus reikalavimas

	1
	Instruktorių komanda
	Tiekėjas užtikrina pakankamą instruktorių skaičių visai mokymų apimčiai ir paskiria vieną už programos turinį, grafiką bei kokybę atsakingą vadovaujantį instruktorių. Minimalus instruktorių skaičius nenustatomas; tiekėjas pats įsivertina ir užtikrina tokį instruktorių skaičių, kuris leistų tinkamai ir laiku įvykdyti visą mokymų apimtį, įskaitant lygiagrečiai vykstančius mokymus.

	2
	Profesinė kvalifikacija
	Bent vadovaujantis instruktorius turi turėti gydytojo, bendrosios praktikos slaugytojo, skubiosios medicinos pagalbos paramediko ar paramediko kvalifikaciją ir galiojančią licenciją, kai ji atitinkamai veiklai privaloma.

	3
	Praktinė patirtis
	Vadovaujantis instruktorius turi ne mažesnę kaip 5 metų tiesioginio darbo skubiosios medicinos, skubios pagalbos, intensyviosios terapijos, ekstremaliosios medicinos ar lygiavertėje srityje patirtį.

	4
	Mokymų patirtis
	Vadovaujantis instruktorius per paskutinius 5 metus turi būti vedęs ne mažiau kaip 10 pirmosios pagalbos, gaivinimo, traumų, evakuacijos arba masinių nelaimių tematikos praktinių mokymų.

	5
	Kitų instruktorių kompetencija
	Kiti praktinius užsiėmimus vedantys instruktoriai turi medicininę, paramediko, pirmosios pagalbos instruktoriaus ar kitą programos daliai tinkamą kvalifikaciją ir ne mažesnę kaip 2 metų praktinių mokymų vedimo patirtį.

	6
	Specialioji kompetencija
	Komanda turi dokumentais pagrįstos patirties taikant nukentėjusiųjų rūšiavimo, masinių nelaimių valdymo, traumų pagalbos ir evakuacijos principus mokymuose, pratybose arba profesinėje veikloje.

	7
	Įrodymai
	Pasiūlyme pateikiami instruktorių gyvenimo aprašymai, kvalifikaciją ir licenciją patvirtinantys dokumentai bei svarbiausių per paskutinius 5 metus vestų mokymų sąrašas.


Pasiūlyme nurodyti instruktoriai paslaugos teikimo metu gali būti keičiami tik iš anksto suderinus su užsakovu ir tik tokios pačios arba aukštesnės kvalifikacijos bei ne mažesnės reikalaujamos patirties instruktoriais. Prieš pakeitimą tiekėjas turi pateikti naujo instruktoriaus atitiktį reikalavimams pagrindžiančius dokumentus.

Pasiūlymo kainodara
Tiekėjas pasiūlyme atskirai nurodo vienos III lygio teorinės grupės, vieno III lygio praktinio užsiėmimo, vienos II lygio teorinės grupės, vieno II lygio pirmos praktinės dalies ir vieno II lygio antros praktinės dalies įkainius. Įkainiai turi apimti programos parengimą ir pritaikymą, instruktorių darbą, keliones, administravimą, dalyvių vertinimą, pažymėjimus ir ataskaitas. Atskirai neapmokamos kelionės, kuras, apgyvendinimas ar kitos tiekėjo išlaidos.
Užsakovo suteikiamos priemonės
Užsakovas pagal iš anksto suderintą sąrašą suteikia mokomuosius gaivinimo manekenus, mokomuosius AID, kraujavimo stabdymo priemones, turniketus, tvarsliavą, traumų imitavimo priemones, imobilizavimo ir evakuacijos įrangą bei kitas turimas priemones. Paslaugos teikėjas ne vėliau kaip prieš 10 darbo dienų iki pirmojo atitinkamos programos užsiėmimo pateikia galutinį priemonių kiekio ir techninių savybių poreikį.
Paslaugos teikėjas prieš užsiėmimą patikrina priemonių tinkamumą, užtikrina saugų naudojimą ir po užsiėmimo grąžina daugkartines priemones užsakovui. Apie sugadintas, sunaudotas ar netinkamas priemones nedelsiant informuojamas užsakovo atstovas.
Paslaugos rezultatai ir priėmimas
Iki mokymų pradžios pateikiama išsami abiejų lygių programa, kiekvienos dalies darbotvarkė, instruktorių sąrašas ir reikalingų priemonių planas.
Po kiekvieno užsiėmimo pateikiamas dalyvių sąrašas, užsiėmimo data, vieta, trukmė, tema ir užsiėmimą vedusio instruktoriaus vardas bei pavardė.
Programą sėkmingai baigusiems dalyviams išduodamas dalyvavimą ir mokymų lygį patvirtinantis pažymėjimas arba elektroninis įrašas.
Pasibaigus visiems mokymams pateikiama suvestinė: įvykusių užsiėmimų skaičius, dalyvių skaičius pagal lygį, programą baigusių dalyvių skaičius, vertinimo rezultatai ir iki 3 puslapių rekomendacijos dėl tolesnio kompetencijų stiprinimo.
Paslauga priimama pagal faktiškai įvykusius ir dokumentais pagrįstus užsiėmimus. Užsiėmimas nelaikomas įvykusiu, jeigu nebuvo užtikrinta sutarta trukmė, programa arba kvalifikuotas instruktorius. Jeigu užsiėmimas dėl nurodytų neatitikimų nelaikomas įvykusiu, paslaugos teikėjas privalo su užsakovu suderintu laiku pakartotinai pravesti tokį užsiėmimą savo sąskaita, užsakovui papildomai nemokant.
Vidiniai dokumentai
